b"\n_START_ARTICLE_\nThomas Ravenscroft\n_START_PARAGRAPH_\nThomas Ravenscroft (f\xc3\xb8dt rundt 1582 eller 1593 i Dodleston, Cheshire; d\xc3\xb8d rundt 1635 i London) var en engelsk sanger, musikkteoretiker og komponist fra renessansen.\n_START_SECTION_\nLiv og virke\n_START_PARAGRAPH_\nDet finnes lite dokumentert materiale om Ravenscrofts liv. Sannsynligvis var han sanger i koret til St. Paul's Cathedral i London, da en \xc2\xabThomas Raniscroft\xc2\xbb er dokumentert der. Kanskje sang han der fra rundt 1605 under ledelse av Thomas Giles. I 1607 fikk han tittelen \xc2\xabBachelor of Musicke\xc2\xbb ved University of Cambridge._NEWLINE_Fra 1618 til 1622 sang han igjen ved St. Pauls-koret under ledelse av Edward Pearce, som han betegnet som sin l\xc3\xa6rer. Til tider virket Ravenscroft som musikkl\xc3\xa6rer ved Christ's Hospital i London._NEWLINE_Ravenscroft skrev b\xc3\xa5de kirkemusikk og verdslig musikk, framfor alt rounds og catches, eksempelvis \xc2\xabThere were three ravens\xc2\xbb."